LIAZ 400

Konštrukcia

Vývoj začal v 90. rokoch, neskôr mali prísť do výroby aj iné typy a tak postupne nahradiť zastaranú radu 300. Veľké množstvo súčiastok je prevzatých z predchádzajúcej rady, ale podvozok, motor a kabína sú nové. Hliníková kabína Škoda Liaz SKL (Stavebnicová Konštrukcia Liaz) je postavená "stavebnicovým" systémom, aby sa dali jednoducho vyrábať jej dlhšie alebo kratšie prevedenia. Rám je rebrinový, vzadu zúžený. 
Konštruktéri LIAZu mali rozpracované rôzne varianty typovej rady 400, aby bolo možné pokryť širokú paletu potrieb zákazníkov a plne nahradiť typovú radu LIAZ 300 (ťahače, valníky, sklápače, komunálne a autobusové podvozky) s charakterom podvozku 4 × 2 až 8 × 4. Nosnosť je v rozmedzí 10 až 44 ton, použité sú motory LIAZ, Deutz, Detroit, Cummins a i. s výkonom až do 400 kW a osadené sú variabilnými kabínami troch rôznych šírok, dvoch rôznych dĺžok a dvoch rôznych výšok. Silnejúce finančné problémy výrobcu a jeho rastúce zadlženie už ale nedovolili postaviť ďalšie funkčné vzorky či prototypy. Naviac dodávateľ motorov Detroit Diesel nebol schopný zabezpečiť ich homologizáciu na novú emisnú normu Euro 3 a LIAZ nebol schopný zafinancovať homologizáciu vlastných motorov na túto normu. Rozsiahly test Xeny nemeckým časopisom Trucker Fernfahrer Magazin tak bol v lete 1999 už len faktickou labuťou piesňou. Veľmi priaznivo bol hodnotený nielen dizajn, ale aj pohodlie pre posádku, kritiku naopak zožala ergonómia niektorých ovládacích prvkov, riadenie a dostupnosť dôležitých kontrolných prvkov motora len po odklopení kabíny.

Xena

Prvý typ radu je ťahač Xena, ktorej projekt bol publikovaný 30. novembra 1995 a prototyp predstavený už v júli 1996. Výstavnú premiéru na autosalóne v Hannoveri absolvoval v septembri toho roku, širokej verejnosti bol predstavený v júni 1997 na výstave Autotec v Brne. 
Prvý vyrobený automobil z roku 1996 niesol typové označenie 19.41 TBV/400 a od neskorších kusov sa líšil najmä zástavbou motora LIAZ M1.2C M640 Euro 2, naladeným na výkon 302 kW (410 k), a unikátnym systémom zakrývania výklopných kabínových schodíkov. Ďalšie štyri prototypy z roku 1997, rovnako ako tridsaťkusová overovacia séria z roku 1998, niesli typové označenie 19.47 TBV/DD a mali motor Detroit Diesel S 6067 GK Euro 2 s výkonom 321 kW (430 k), resp. 351 kW (470 k) v režime tempomat. Tieto vozidlá už mali nezakryté schodíky a niekoľko ďalších odlišností oproti prototypu. Všetky boli vyrobené vo verzii 4 × 2, mali prevodovku Eaton RTSO 17 316A, prednú nápravu Škoda LIAZ (niektoré s kotúčovými brzdami) a zadnú nápravu Rába (výnimkou bol druhý prototyp so zadnou nápravou Rockwell). Všetky vozidlá boli vybavené kabínou 255M (najširšou, dlhou, so spacou nadstavbou).
Ťahačov Xena bolo vyrobených iba 37 kusov, z toho dva boli rozobrané pred dodaním zákazníkovi (jeden čoby prototyp, druhý kvôli nehode), fyzicky teda existovalo nakoniec len 35 kusov. Niektoré vozidlá Xena boli neskôr prestavané z ťahačov 4 × 2 na valníky 6 × 2 alebo sklápače 6 × 2.

Fox

Komunálny podvozok Škoda Fox bol vyrábaný v rokoch 1999-2001. Existoval jednak v prevedení s pohonom oboch náprav (4 × 4) 19.29 SA/L (motor LIAZ M1.2C 640FE 290 kW) alebo 19.33 SA/L (motor LIAZ M1.2C 640SE 330 kW), tak aj vo verziách bez predného pohonu (4 × 2) v zodpovedajúcich variantoch 19.29 SB/L a 19.33 SB/L. Všetkých variantov vozidla Fox bolo postavených iba 19 kusov.
Niekoľko rokov po ukončení produkcie bola výroba obnovená spoločnosťou TEDOM, ktorá začala vyrábať vozidlá Tedom Fox D a Tedom Fox G, s konfiguráciami 4 × 2, 4 × 4 a 6 × 4. Nebolo však zmontovaných viac ako 30 kusov, z toho niektoré boli len prestavbou starších vozidiel typových radov LIAZ 100 a LIAZ 300.

Pretekárske vozidlá rady 400

Škoda Xena Race truck:
Pretekárske vozidlo pre Európsky pohár ťahačov riadil v sezónach 1997 a 1998 český pretekár František Vojtíšek. V oboch ročníkoch doviedol Xenu k štvrtému miestu v záverečnom hodnotení.
Škoda Fox 13.50 PA/J AWS:
Automobil vznikol prestavbou trialového špeciálu 13.50 PA/J AWS radu 300. Fox sa prvýkrát zúčastnil Majstrovstiev Európy v truck-triale v sezóne 1998 a súťažil nepretržite až do roku 2002. Vždy vybojoval druhé miesto v konečnom hodnotení.
TEDOM Fox Dakar:
Pretekársky kamión bol pripravovaný pre Rallye Dakar 2008. Keďže kabína Fox neprešla pred pretekmi homologizáciou, musel byť podvozok osadený staršou kabínou LIAZ. Vozidlo sa stalo majetkom Czech Dakar Teamu.